Budapest Főváros XIV. Kerület Zugló Önkormányzata
Polgármestere						       

Szám: 123-701/2021
Nyilvános ülésen tárgyalandó!


…….számú napirend

a Képviselő-testület 2021. december 9-i ülésére

Tisztelt Képviselő-testület!

Tárgy: 
Budapest XIV. kerület, Bátorkeszi u. 30. (Felsőbüki Nagy Pál u. 5.) számú, 31917/91 helyrajzi számú magántulajdonú ingatlanon meglévő lakóépület bővítésére vonatkozó, az ingatlan-nyilvántartásba bejegyzett bontási kötelezettség törlése

I. Előzmények

A Budapest XIV. kerület, Bátorkeszi u. 30. (Felsőbüki Nagy Pál u. 5.) számú, 31917/91 helyrajzi számú magántulajdonú ingatlanon régóta meglévő lakóépület az 1970-es évek elején bővítésre került 30 m2-es hasznos földszinti alapterülettel és alatta pincerésszel, mely bővítmény szervesen, funkcionálisan kapcsolódik a még régebben létesült lakóépülethez.

Tárgyi bővítmény 1973. március 16-án a XIV. Kerületi Tanács VB. Építési és Közlekedési Osztályának 23-595/2/1973. számú határozatával ideiglenes jelleggel, visszavonásig való érvényességgel fennmaradási (egyben használatbavételi) engedélyt kapott. Az engedély egyik feltétele volt, hogy az ideiglenes épületrészt (tehát a bővítményt) a hatósági felszólítástól számított 60 napon belül minden kártalanítási igény nélkül le kell bontani.

Ennek megfelelően az ingatlan tulajdoni lapjára az illetékes Földhivatal 9458/1973/73.06.05. számú bejegyző határozatával a lakóépület bővítésre a bontási kötelezettség ténye bejegyzésre került XIV. Kerületi Tanács VB. Műszaki Osztálya jogosult részére, majd a 73021/1/2013/13.05.22. számú határozattal e bejegyzés törlésre került és az új bejegyzés szerint a bontási kötelezettség jogosultja Budapest Főváros XIV. Kerület Zugló Önkormányzata lett.

Az ügyben beszerzett és rendelkezésre álló dokumentumokból kiderül, hogy a fennmaradási engedély sosem került visszavonásra és az érintett bővítmény lebontását sem rendelték el az elmúlt 48 év alatt.

Időközben a teljes épületet (eredeti beépítési móddal, tömeggel és homlokzatokkal) a Vitézi-telep részeként helyi védelem alá helyezték.
A helyi védelmet eredetileg Budapest Főváros XIV. Kerület Zugló Önkormányzata Képviselő-testületének az építészeti örökség helyi védelméről szóló 48/2011. (XI. 23.) önkormányzati rendelete állapította meg (hatályba lépett: 2011. december 1-én).

Az ingatlan egyik tulajdonosa meghatalmazott jogi képviselője által kérelemmel fordult hivatalunkhoz tárgyi bővítményre vonatkozó bontási kötelezettség bejegyzésének törlésével kapcsolatban. (2.melléklet)
Álláspontja szerint az 1973-ban bejegyzett bontási kötelezettség jogi úton már ki nem kényszeríthető és meglétével indokolatlan korlátozást jelent a tulajdonosok számára.

II. Vélemények

A már 48 éve a bővítménnyel együtt változatlan formában fennálló épület a jelzett fennmaradási engedélyben foglaltak szerint a szomszédos ingatlantulajdonosok jogos érdekét nem sérti, valamint az épület városképi szempontból is megfelelő, ezért az alábbi tények figyelembevételével javasolt a bontási kötelezettség törlése:

·  Az épületet (jelen fennálló állapotában) a Vitézi-telep részként 2011-ben helyi védelem alá helyezték.
· Budapest Főváros XIV. Kerület Zugló Önkormányzat Képviselő-testületének Zugló városképvédelméről szóló 10/2021. (III. 26.) rendelete (ZVR) 8. § (3) bekezdése értelmében a védett értéket – a szakértői véleménnyel igazoltan – életveszélyes állapot kivételével csak az egyedi védelem megszüntetését követően lehet lebontani. Ha a védett értéket kell lebontani, akkor az eredeti formájában – ha az eredeti formája nem állapítható meg, akkor az értékvizsgálat alapján – vissza kell építeni.
· A védett értéket elbontani – csak a bejegyzett bontási kötelezettség okán – nincs lehetőség.

Az ügyben 2021. augusztus 16-án Budapest XIV. Kerület Polgármesteri Hivatalának Főmérnöksége helyszíni szemlét tartott, ahol szemrevételezés alapján megállapításra került, hogy az épület és a vele szervesen, funkcionálisan egybeépült bővítménye megtalálható az ingatlanon, mely megfelel az 1973-ban kiadott fennmaradási engedélyhez tartozó engedélyezett terveknek, az épület rendeltetésszerű használatát akadályozó tényező nem volt. Egyéb hozzáépítés, építészeti változtatás nem történt az elmúlt 48 év alatt.

A Főépítész véleményében leírtak figyelembevételével 2021. november 17. napján írásban kerestük meg Budapest Főváros Kormányhivatala Kelet-Pesti Építésügyi és Építésfelügyeleti Osztályát szakmai állásfoglalás kiadása céljából.

Főépítész véleménye: A Főépítész véleményét teljes terjedelmében az előterjesztés 3. melléklete tartalmazza.

Jogi Főosztály véleménye: : az előterjesztésben közölt adatok, egyéb információk alapján jogi észrevételt nem tesz.

Kérem a Tisztelt Képviselő-testületet, hogy az előterjesztésben leírtak alapján a bontási kötelezettség eltörlésének engedélyezéséről dönteni szíveskedjen.


III. Bizottsági vélemények

Az előterjesztést a Gazdasági Bizottság, valamint a Városfejlesztési Bizottság a 2021. decemberi ülésén tárgyalja.

IV. Döntési javaslat

Budapest Főváros XIV. Kerület Zugló Önkormányzat Képviselő-testülete elfogadja az előterjesztés 1. számú mellékletét képező határozati javaslatait.

A határozati javaslat elfogadásához a Magyarország helyi önkormányzatairól szóló 2011. évi CLXXXIX. törvény 47. § (1)-(2) bekezdései alapján egyszerű szótöbbség szükséges.

Budapest, 2021. november 23.

						             Horváth Csaba
							   polgármester

Mellékletek:

1. számú melléklet: Határozati javaslat 
2. számú melléklet: Ügyfél levele
3. melléklet: Főépítész állásfoglalása





Az előterjesztést készítette: 
Korom Csaba beruházási referens (Főmérnökség, Műszaki és Környezetvédelmi Osztály)


















